CELEX: 52022DC0610
Language: mt
Date: 2022-05-23 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-2022 ta’ Spanja u li tagħti opinjoni tal-Kunsill dwar il-Programm ta’ Stabbiltà tal-2022 ta’ Spanja

IL-KUMMISSJONI EWROPEA
            Brussell, 23.5.2022
            COM(2022) 610 final
            
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-2022 ta’ Spanja u li tagħti opinjoni tal-Kunsill dwar il-Programm ta’ Stabbiltà tal-2022 ta’ Spanja
            {SWD(2022) 610 final} - {SWD(2022) 640 final}
            
               
         
         
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-2022 ta’ Spanja u li tagħti opinjoni tal-Kunsill dwar il-Programm ta’ Stabbiltà tal-2022 ta’ Spanja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b’mod partikolari l-Artikolu 6(1) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Ir-Regolament (UE) 2021/241 tal-Parlament Ewropew u tal-Kunsill
                  3
               , li stabbilixxa l-Faċilità għall-Irkupru u r-Reżiljenza, daħal fis-seħħ fid-19 ta’ Frar 2021. Il-Faċilità għall-Irkupru u r-Reżiljenza tipprovdi sostenn finanzjarju għall-implimentazzjoni tar-riformi u tal-investiment, b’impuls fiskali ffinanzjat mill-Unjoni. Hija tikkontribwixxi għall-irkupru ekonomiku u għall-implimentazzjoni ta’ riformi u investiment sostenibbli u li jsaħħu t-tkabbir, b’mod partikolari għall-promozzjoni tat-tranżizzjoni ekoloġika u diġitali, filwaqt li ssaħħaħ ir-reżiljenza u t-tkabbir potenzjali tal-ekonomiji tal-Istati Membri. Tgħin ukoll biex jissaħħu l-finanzi pubbliċi sostenibbli u tingħata spinta lit-tkabbir u l-ħolqien tal-impjiegi fuq perjodu medju u twil ta’ żmien. Il-kontribuzzjoni finanzjarja massima għal kull Stat Membru permezz tal-Faċilità għall-Irkupru u r-Reżiljenza [ġiet] aġġornata fi [XX] ta’ Ġunju 2022, f’konformità mal-Artikolu 11(2) tar-Regolament (UE) 2021/241. 
            
            
               (2)Fl-24 ta’ Novembru 2021, il-Kummissjoni adottat l-Isħarriġ Annwali dwar it-Tkabbir Sostenibbli, li ta bidu għas-Semestru Ewropew tal-2022 għall-koordinazzjoni tal-politika ekonomika. Hija ħadet kont debitu tal-impenn konġunt affermat mill-ġdid fis-Summit Soċjali ta’ Porto ta’ Mejju 2021 biex tkompli timplimenta l-Pilastru Ewropew tad-Drittijiet Soċjali pproklamat mill-Parlament Ewropew, il-Kunsill u l-Kummissjoni fis-17 ta’ Novembru 2017. Il-Kunsill Ewropew approva l-prijoritajiet tal-Istħarriġ Annwali dwar it-Tkabbir Sostenibbli tal-2022 fil-25 ta’ Marzu 2022. Fl-24 ta’ Novembru 2021, il-Kummissjoni adottat ukoll ir-Rapport dwar il-Mekkaniżmu ta’ Twissija fuq il-bażi tar-Regolament (UE) Nru 1176/2011 fejn Spanja ġiet identifikata bħala wieħed mill-Istati Membri li fil-konfront tagħhom kienet se ssir analiżi fil-fond
                  4
               . Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro li ġiet adottata fil-5 ta’ April 2022 mill-Kunsill, kif ukoll il-proposta tar-Rapport Konġunt dwar l-Impjiegi tal-2022 li janalizza l-implimentazzjoni tal-Linji Gwida dwar l-Impjiegi u l-prinċipji tal-Pilastru Ewropew tad-Drittijiet Soċjali, li ġiet adottata mill-Kunsill fl-14 ta’ Marzu 2022.
            
            
               (3)L-invażjoni tal-Ukrajna mir-Russja, wara l-pandemija globali biddlet b’mod sinifikanti l-kuntest ġeopolitiku u ekonomiku. L-impatt tal-invażjoni fuq l-ekonomiji tal-Istati Membri nħass pereżempju permezz ta’ prezzijiet ogħla tal-enerġija u tal-ikel u prospetti ta’ tkabbir aktar dgħajfin. Il-prezzijiet ogħla tal-enerġija huma partikolarment ta’ piż fuq il-familji l-aktar vulnerabbli li qed jesperjenzaw il-faqar enerġetiku jew li jinsabu f’riskju ta’ faqar enerġetiku. L-UE qed tara wkoll influss bla preċedent ta’ nies li qed jaħarbu mill-Ukrajna. F’dan il-kuntest, fl-4 ta’ Marzu 2022, id-Direttiva dwar il-Protezzjoni Temporanja ġiet attivata
                  5
                għall-ewwel darba, u tat lill-persuni spostati mill-Ukrajna d-dritt li jibqgħu legalment fl-UE, kif ukoll aċċess għall-edukazzjoni u t-taħriġ, għas-suq tax-xogħol, għall-kura tas-saħħa, għall-akkomodazzjoni u għall-assistenza soċjali.
            
            
               (4)Filwaqt li titqies is-sitwazzjoni ekonomika u ġeopolitika li qed tinbidel malajr, is-Semestru Ewropew fl-2022 jerġa’ jibda l-koordinazzjoni wiesgħa tiegħu tal-politika ekonomika u tal-impjiegi, filwaqt li jevolvi f’konformità mar-rekwiżiti ta’ implimentazzjoni tal-Faċilità għall-Irkupru u r-Reżiljenza, kif deskritt fl-Istħarriġ Annwali dwar it-Tkabbir Sostenibbli tal-2022. L-implimentazzjoni tal-pjanijiet adottati għall-irkupru u r-reżiljenza hija essenzjali għat-twettiq tal-prijoritajiet ta’ politika fl-ambitu tas-Semestru Ewropew, peress li l-pjanijiet jindirizzaw ir-rakkomandazzjonijiet speċifiċi għall-pajjiż rilevanti kollha jew subsett sinifikanti minnhom maħruġin fiċ-ċikli tas-Semestru tal-2019 u tal-2020. Ir-rakkomandazzjonijiet speċifiċi għall-pajjiż tal-2019 u tal-2020 jibqgħu rilevanti wkoll għall-pjanijiet għall-irkupru u r-reżiljenza riveduti, aġġornati jew emendati f’konformità mal-Artikoli 14, 18 u 21 tar-Regolament (UE) 2021/241, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-preżentazzjoni tal-pjan immodifikat. 
            
         
         
            
               (5)Il-Klawżola Liberatorja Ġenerali ilha attiva sa minn Marzu 2020
                  6
               . Fil-Komunikazzjoni tagħha tat-3 ta’ Marzu 2021
                  7
               , il-Kummissjoni kienet tal-fehma wkoll li d-deċiżjoni dwar id-diżattivazzjoni jew it-tkomplija tal-applikazzjoni tal-klawżola liberatorja ġenerali jenħtieġ li tittieħed bħala valutazzjoni ġenerali tal-istat tal-ekonomija, bil-livell tal-attività ekonomika fl-UE jew fiż-Żona tal-Euro mqabbel mal-livelli ta’ qabel il-kriżi (tmiem l-2019) bħala kriterju kwantitattiv importanti. Iż-żieda fl-inċertezza u r-riskju qawwi ta’ telf ta’ valur fil-perspettiva ekonomika fil-kuntest tal-gwerra fl-Ewropa, iż-żidiet bla preċedent fil-prezzijiet tal-enerġija u t-tfixkil kontinwu fil-katina tal-provvista, jiġġustifikaw l-estensjoni sal-2023 tal-klawżola liberatorja ġenerali tal-Patt ta’ Stabbiltà u Tkabbir.
            
            
               (6)Skont l-approċċ fl-opinjoni tal-Kunsill tat-18 ta’ Ġunju 2021 dwar il-Programm ta’ Stabbiltà tal-2021, il-pożizzjoni fiskali bħalissa l-aħjar li titkejjel bħala l-bidla fin-nefqa primarja (netta minn miżuri ta’ dħul diskrezzjonarji), bl-esklużjoni tal-miżuri ta’ emerġenza temporanji relatati mal-kriżi tal-COVID-19 iżda inkluża n-nefqa ffinanzjata minn appoġġ mhux ripagabbli (għotjiet) mill-Faċilità għall-Irkupru u r-Reżiljenza u fondi oħra tal-UE, apparagun tat-tkabbir potenzjali fuq terminu medju
                  8
               . Lil hinn mill-pożizzjoni fiskali kumplessiva, sabiex jiġi vvalutat jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali, tingħata wkoll attenzjoni lill-evoluzzjoni tan-nefqa kurrenti primarja ffinanzjata nazzjonalment
                  9
                (netta minn miżuri ta’ dħul diskrezzjonali u bl-esklużjoni ta’ miżuri ta’ emerġenza temporanji relatati mal-kriżi tal-COVID-19) u lill-investiment.
            
            
               (7)Fit-2 ta’ Marzu 2022, il-Kummissjoni adottat Komunikazzjoni li tipprovdi gwida wiesgħa għall-politika fiskali tal-2023, bil-għan li tappoġġa t-tħejjija tal-Programmi ta’ Stabbiltà u Konverġenza tal-Istati Membri u b’hekk issaħħaħ il-koordinazzjoni tal-politika
                  10
               . Il-Kummissjoni jidhrilha li fuq il-bażi tal-prospettiva makroekonomika tat-tbassir tax-xitwa 2022, it-tranżizzjoni minn pożizzjoni fiskali aggregata ta’ appoġġ fl-2020-2022 għal pożizzjoni fiskali aggregata xi ftit jew wisq newtrali tidher xierqa fl-2023, filwaqt li tkun lesta tirreaġixxi għall-qagħda ekonomika li qiegħda tevolvi. Il-Kummissjoni ħabbret li r-rakkomandazzjonijiet fiskali għall-2023 jenħtieġ li jkomplu jiddifferenzjaw bejn l-Istati Membri u jqisu l-effetti konsegwenzjali possibbli bejn il-pajjiżi. Il-Kummissjoni stiednet lill-Istati Membri biex iqisu l-gwida fil-Programmi ta’ Stabbiltà u Konverġenza tagħhom. Il-Kummissjoni hadet l-impenn li timmonitorja mill-qrib l-iżviluppi ekonomiċi u taġġusta l-gwida politika tagħha kif meħtieġ, u l-aktar tard fil-pakkett tas-Semestru tar-Rebbiegħa ta’ tmiem Mejju 2022.
            
            
               (8)Fir-rigward tal-gwida fiskali pprovduta fit-2 ta’ Marzu 2022, ir-rakkomandazzjonijiet fiskali għall-2023 iqisu l-perspettiva ekonomika li marret għall-agħar, l-inċertezza akbar u ż-żieda ta’ riskji negattivi, u l-inflazzjoni ogħla apparagun tat-tbassir tax-xitwa. Fid-dawl ta’ dawn il-kunsiderazzjonijiet, ir-rispons fiskali għandu jespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, u jsostni l-kapaċità tal-akkwist tal-unitajiet domestiċi l-aktar vulnerabbli sabiex jittaffa l-impatt taż-żieda fil-prezzijiet tal-enerġija u jgħin biex jiġu limitati l-pressjonijiet inflazzjonarji minn effetti sekondarji permezz ta’ miżuri mmirati u temporanji; il-politika fiskali għandha tibqa’ aġli sabiex taġġusta ruħha għaċ-ċirkostanzi li qed jevolvu b’mod rapidu, u tkun differenzjata bejn il-pajjiżi skont is-sitwazzjoni fiskali u ekonomika tagħhom, inkluż fir-rigward tal-esponiment għall-kriżi u l-influss ta’ persuni spostati mill-Ukrajna.
            
            
               (9)Fit-30 ta’ April 2021 Spanja ppreżentat il-pjan nazzjonali tagħha għall-irkupru u r-reżiljenza lill-Kummissjoni, f’konformità mal-Artikolu 18(1) tar-Regolament (UE) 2021/241. Skont l-Artikolu 19 tar-Regolament (EU) 2021/241, il-Kummissjoni vvalutat ir-rilevanza, l-effettività, l-effiċjenza u l-koerenza tal-pjan għall-irkupru u r-reżiljenza f’konformità mal-linji gwida ta’ valutazzjoni tal-Anness V ta’ dan ir-Regolament. Fit-13 ta’ Lulju 2021 il-Kunsill adotta d-Deċiżjoni tiegħu dwar l-approvazzjoni tal-valutazzjoni tal-pjan għall-irkupru u r-reżiljenza ta’ Spanja
                  11
               . Il-ħruġ tal-pagamenti parzjali jiddependi fuq deċiżjoni tal-Kummissjoni, meħuda f’konformità mal-Artikolu 24(5) tar-Regolament (UE) 2021/241, li Spanja tkun laħqet b’mod sodisfaċenti l-istadji importanti u l-miri rilevanti stabbiliti fid-Deċiżjoni ta’ Implimentazzjoni tal-Kunsill. It-twettiq sodisfaċenti jippresupponi li l-kisba tal-istadji importanti u tal-miri preċedenti ma tkunx treġġgħet lura.
            
            
               (10)Fit-30 ta’ April 2022, Spanja ppreżentat il-Programm Nazzjonali ta’ Riforma tagħha tal-2022 u, fid-29 ta’ April 2022, il-Programm ta’ Stabbiltà tagħha tal-2022, f’konformità mal-iskadenza stabbilita fl-Artikolu 4 tar-Regolament (KE) Nru 1466/97. Biex jitqiesu l-konnessjonijiet ta’ bejniethom, iż-żewġ programmi ġew ivvalutati flimkien. F’konformità mal-Artikolu 27 tar-Regolament (UE) 2021/241, il-Programm Nazzjonali ta’ Riforma tal-2022 jirrifletti wkoll ir-rappurtar biannwali ta’ Spanja dwar il-progress li sar fil-kisba tal-pjan għall-irkupru u r-reżiljenza tagħha. 
            
            
               (11)Il-Kummissjoni ppubblikat ir-rapport tal-pajjiż tal-2022 ta’ Spanja
                  12
                fit-23 ta’ Mejju 2022. Hija vvalutat il-progress ta’ Spanja fl-indirizzar tar-rakkomandazzjonijiet speċifiċi għall-pajjiż rilevanti adottati mill-Kunsill fl-2019, l-2020 u l-2021, u qieset l-implimentazzjoni ta’ Spanja tal-pjan għall-irkupru u r-reżiljenza li jibbaża fuq it-Tabella ta’ Valutazzjoni għall-Irkupru u r-Reżiljenza. Fuq il-bażi ta’ din l-analiżi, ir-rapport tal-pajjiż identifika lakuni fir-rigward ta’ dawk l-isfidi li mhumiex indirizzati jew li huma indirizzati biss parzjalment mill-pjan għall-irkupru u r-reżiljenza, kif ukoll sfidi ġodda u emerġenti, inklużi dawk li jirriżultaw mill-invażjoni tal-Ukrajna mir-Russja. Ivvaluta wkoll il-progress ta’ Spanja fl-implimentazzjoni tal-Pilastru Ewropew tad-Drittijiet Soċjali u fil-kisba tal-miri ewlenin tal-UE dwar l-impjiegi, il-ħiliet u t-tnaqqis tal-faqar, kif ukoll il-progress fil-kisba tal-Għanijiet ta’ Żvilupp Sostenibbli tan-NU. 
            
            
               (12)Il-Kummissjoni wettqet analiżi fil-fond skont l-Artikolu 5 tar-Regolament (UE) Nru 1176/2011 għal Spanja u ppubblikat ir-riżultati tagħha fit-23 ta’ Mejju 2022.
                  13
               . Il-Kummissjoni kkonkludiet li Spanja qed tesperjenza żbilanċi. B’mod partikolari, il-vulnerabbiltajiet huma relatati ma’ dejn tal-gvern, estern u privat għoli, f’kuntest ta’ qgħad għoli, u għandhom rilevanza transfruntiera.
            
            
               (13)Fit-23 ta’ Mejju 2022, il-Kummissjoni ħarġet rapport skont l-Artikolu 126(3) TFUE. Dan ir-rapport iddiskuta l-qagħda baġitarja ta’ Spanja, billi fl-2021 id-defiċit tal-gvern estiż tagħha qabeż il-valur referenzjarju ta’ 3 % tal-PDG stabbilit fit-Trattat. Ir-rapport ikkonkluda li l-kriterju tad-defiċit ma ġiex issodisfat. F’konformità mal-Komunikazzjoni tat-2 ta’ Marzu 2022, il-Kummissjoni ma pproponietx li tiftaħ proċeduri ġodda ta’ defiċit eċċessiv fir-rebbiegħa tal-2022 u se tivvaluta mill-ġdid ir-rilevanza tal-proposta li jinfetħu proċeduri ta’ defiċit eċċessiv fil-ħarifa 2022.
            
            
               (14)Fl-20 ta’ Lulju 2020, il-Kunsill irrakkomanda lil Spanja biex fl-2020 u fl-2021 tieħu l-miżuri kollha meħtieġa, f’konformità mal-klawżola liberatorja ġenerali, biex tindirizza b’mod effettiv il-pandemija, issostni l-ekonomija u tappoġġa l-irkupru li jirriżulta. Lil Spanja rrakkomandalha wkoll biex meta l-kundizzjonijiet ekonomiċi jippermettu, issegwi politiki fiskali li jkollhom l-għan li jiksbu pożizzjonijiet fiskali prudenti fuq terminu medju u li jiggarantixxu s-sostenibbiltà tad-dejn filwaqt li jsaħħu l-investiment. Fl-2021, fuq il-bażi ta’ data vvalidata mill-Eurostat, id-defiċit tal-gvern estiż ta’ Spanja naqas minn 10,3 % tal-PDG fl-2020 għal 6,9 % fl-2021. Ir-rispons tal-politika fiskali minn Spanja appoġġa l-irkupru ekonomiku fl-2021, filwaqt li l-miżuri temporanji ta’ appoġġ għall-emerġenza naqsu minn 3,9 % tal-PDG fl-2020 għal 2,8 % fl-2021. Il-miżuri li ħadet Spanja fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri baġitarji diskrezzjonarji adottati mill-gvern fl-2020 u l-2021 kienu fil-biċċa l-kbira temporanji jew ibbilanċjati minn miżuri ta’ tpaċija. Fl-istess ħin, uħud mill-miżuri diskrezzjonali adottati mill-gvern matul il-perjodu bejn l-2020 u l-2021 ma kinux temporanji jew ibbilanċjati minn miżuri ta’ tpaċija, u kienu jikkonsistu prinċipalment fi trasferimenti kurrenti lejn reġjuni biex jitkoprew ħtiġijiet ġodda tal-kura tas-saħħa. Fuq il-bażi ta’ data vvalidata mill-Eurostat, id-dejn tal-gvern estiż kien ta’ 118,4 % tal-PDG fl-2021.
            
            
               (15)Ix-xenarju makroekonomiku li huwa l-bażi ta’ dawn il-proġettazzjonijiet baġitarji fil-Programm ta’ Stabbiltà tal-2022 huwa realistiku. Il-Gvern jipproġetta li l-PDG reali se jikber b’4,3 % fl-2022 u bi 3,5 % fl-2023. Apparagun ta’ dan, it-tbassir tar-rebbiegħa 2022 tal-Kummissjoni jipproġetta tkabbir reali tal-PDG ta’ 4,0 % fl-2022 u ta’ 3,4 % fl-2023. Fil-Programm ta’ Stabbiltà tiegħu tal-2022, il-Gvern jistenna li d-defiċit nominali se jonqos għal 5,0 % tal-PDG fl-2022 u għal 3,9 % fl-2023. It-tnaqqis fl-2022 jirrifletti prinċipalment tkabbir qawwi fl-attività ekonomika, żieda fid-dħul mit-taxxa u tnaqqis fil-biċċa l-kbira tal-miżuri ta’ emerġenza. Skont il-Programm ta’ Stabbiltà, il-proporzjon tad-dejn għall-PDG tal-gvern estiż huwa mistenni li jonqos għal 115,2 % fl-2022 u li jkompli jonqos għal 112,4 % fl-2023. Fuq il-bażi ta’ miżuri ta’ politika magħrufa fid-data tal-għeluq tat-tbassir, it-tbassir tar-rebbiegħa 2022 tal-Kummissjoni jipproġetta defiċit tal-gvern għall-2022 u l-2023 ta’ 4,9 % u ta’ 4,4 % tal-PDG rispettivament. Dan huwa konformi mad-defiċit ipproġettat fil-Programm ta’ Stabbiltà tal-2022. It-tbassir tar-rebbiegħa 2022 tal-Kummissjoni jipproġetta proporzjon tad-dejn għall-PDG tal-gvern estiż simili, ta’ 115,1 % fl-2022 u ta’ 113,7 % fl-2023. Id-differenza hija parzjalment dovuta għad-defiċit primarju ogħla pproġettat għall-2023. 
            
            
               Fuq il-bażi tat-tbassir tar-rebbiegħa 2022 tal-Kummissjoni, it-tkabbir tal-output potenzjali fuq terminu medju (medja ta’ 10 snin) huwa stmat għal 0,8 %. Madankollu, din l-istima ma tinkludix l-impatt tar-riformi strutturali li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir ekonomiku potenzjali ta’ Spanja.
            
            
               (16)Fl-2022, il-Gvern neħħa gradwalment il-biċċa l-kbira tal-miżuri meħuda b’rispons għall-kriżi tal-COVID-19, u b’hekk il-miżuri temporanji ta’ appoġġ għall-emerġenza huma pproġettati li jonqsu minn 2,8 % tal-PDG fl-2021 għal 0,4 % fl-2022. Id-defiċit tal-gvern huwa affettwat mill-miżuri adottati kontra l-impatt ekonomiku u soċjali taż-żieda fil-prezzijiet tal-enerġija, li fit-tbassir tar-rebbiegħa 2022 tal-Kummissjoni huma stmati li jammontaw għal 0,4 % tal-PDG fl-2022 u 0,0 % tal-PDG fl-2023
                  14
               .  Dawn il-miżuri jikkonsistu prinċipalment fi trasferimenti soċjali lill-unitajiet domestiċi, tnaqqis fit-taxxi indiretti fuq il-konsum tal-enerġija, sussidji għall-produzzjoni tal-enerġija u trasferimenti lill-industriji affettwati. Dawn il-miżuri tħabbru bħala temporanji. Madankollu, f’każ li l-prezzijiet tal-enerġija jibqgħu wkoll għoljin fl-2023, xi wħud minn dawn il-miżuri jistgħu jitkomplew. Xi wħud minn dawn il-miżuri ma humiex immirati b’mod partikolari lejn is-sospensjoni tat-taxxa fuq il-produzzjoni tal-enerġija jew it-tnaqqis tat-taxxa speċjali fuq l-elettriku. Id-defiċit tal-gvern huwa affettwat ukoll mill-ispejjeż biex tiġi offruta protezzjoni temporanja lill-persuni spostati mill-Ukrajna, li fit-tbassir tar-rebbiegħa 2022 tal-Kummissjoni huma pproġettati li jkunu 0,1 % tal-PDG fl-2022 u 0,1 % fl-2023
                  15
               .
            
            
               (17)Fit-18 ta’ Ġunju 2021, il-Kunsill irrakkomanda li fl-2022 Spanja
                  16
                tuża l-Faċilità għall-Irkupru u r-Reżiljenza biex tiffinanzja investiment addizzjonali li jappoġġa l-irkupru filwaqt li ssegwi politika fiskali prudenti. Barra minn hekk, jenħtieġ li tippreserva l-investiment iffinanzjat fil-livell nazzjonali.  Lil Spanja rrakkomandalha wkoll, biex meta l-kundizzjonijiet ekonomiċi jippermettu, issegwi politika fiskali li jkollha l-għan li tikseb pożizzjonijiet fiskali prudenti fuq terminu medju u tiżgura s-sostenibbiltà fiskali fuq terminu medju, u fl-istess waqt issaħħaħ l-investiment biex tagħti spinta lit-tkabbir potenzjali.
            
            
               (18)Fl-2022, fuq il-bażi tat-tbassir tar-rebbiegħa 2022 tal-Kummissjoni u tal-informazzjoni inkorporata fil-Programm ta’ Stabbiltà tagħha tal-2022, il-pożizzjoni fiskali ta’ -2,2 % tal-PDG hija pproġettata li tkun ta’ appoġġ
                  17
               . Spanja qed tippjana li tipprovdi appoġġ kontinwu għall-irkupru billi tagħmel użu mill-Faċilità għall-Irkupru u r-Reżiljenza biex tiffinanzja investiment addizzjonali kif irrakkomandat mill-Kunsill. Il-kontribuzzjoni pożittiva għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-Unjoni hija pproġettata li tiżdied b’0,9 punti perċentwali tal-PDG apparagun tal-2021. L-investiment iffinanzjat f’livell nazzjonali huwa pproġettat li jipprovdi kontribuzzjoni espansjonarja ta’ 0,4 punt perċentwali tal-PDG fl-2022
                  18
               . Għalhekk, Spanja qed tippjana li tippreserva l-investiment iffinanzjat nazzjonalment, kif irrakkomandat mill-Kunsill. Fl-istess waqt, it-tkabbir fin-nefqa kurrenti primarja ffinanzjata fuq livell nazzjonali (nett minn miżuri ġodda ta’ dħul) fl-2022 huwa pproġettat li jipprovdi kontribuzzjoni espansorja ta’ 1,2 punti perċentwali għall-pożizzjoni fiskali ġenerali. Din il-kontribuzzjoni espansjonarja sinifikanti tinkludi l-impatt addizzjonali tal-miżuri biex jiġi indirizzat l-impatt ekonomiku u soċjali taż-żieda fil-prezzijiet tal-enerġija (0,3 % tal-PDG) kif ukoll l-ispejjeż biex tiġi offruta protezzjoni temporanja lill-persuni spostati mill-Ukrajna (0,1 % tal-PDG), filwaqt li ż-żieda fil-prezzijiet tal-konsumatur meta mqabbla mad-deflatur tal-PDG hija pproġettata li taffettwa l-kontribuzzjoni espansjonarja tan-nefqa kurrenti primarja ffinanzjata fil-livell nazzjonali fl-2022 billi żżid l-infiq fil-konsum tal-gvern ta’ oġġetti u servizzi. Fuq il-bażi tat-tbassir tal-Kummissjoni, dawn il-miżuri mhumiex kompletament akkumpanjati minn miżuri ta’ tpaċija.
            
            
               (19)Fl-2023, il-pożizzjoni fiskali hija pproġettata fit-tbassir tar-rebbiegħa 2022 tal-Kummissjoni għal 0,0 % tal-PDG, dment li ma ssirx xi bidla fil-politika
                  19
               . Spanja hija pproġettata li tkompli tuża l-għotjiet mill-Faċilità għall-Irkupru u r-Reżiljenza fl-2023 biex tiffinanzja investiment addizzjonali li jappoġġa l-irkupru. Il-kontribuzzjoni pożittiva għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tibqa’ stabbli fl-2023 apparagun tal-2022. L-investiment iffinanzjat f’livell nazzjonali huwa pproġettat li jipprovdi kontribuzzjoni restrittiva għall-pożizzjoni fiskali ta’ 0,1 punt perċentwali fl-2023
                  20
               . Fl-istess waqt, it-tkabbir fin-nefqa kurrenti primarja ffinanzjata fuq livell nazzjonali (nett minn miżuri ġodda ta’ dħul) fl-2023 huwa pproġettat li jipprovdi kontribuzzjoni xi ftit jew wisq newtrali ta’ +0,1 punt perċentwali għall-pożizzjoni fiskali ġenerali. Dan jinkludi l-impatt mit-tneħħija gradwali tal-miżuri li jindirizzaw iż-żieda fil-prezzijiet tal-enerġija (0,4 % tal-PDG).
            
            
               (20)Fil-Programm ta’ Stabbiltà tal-2022, id-defiċit tal-gvern estiż huwa mistenni li jonqos gradwalment għal 3,3 % tal-PDG fl-2024 u għal 2,9 % sal-2025. Għaldaqstant, id-defiċit tal-gvern estiż huwa ppjanat li jinżel taħt it-3 % tal-PDG sal-2025. Skont il-Programm, il-proporzjon tad-dejn għall-PDG tal-gvern estiż huwa mistenni li jonqos sal-2025, speċifikament fl-2024 jonqos għal 110,8 %, u jkompli jonqos għal 109,7 % fl-2025. Fuq il-bażi tal-analiżi tal-Kummissjoni, ir-riskji għas-sostenibbiltà tad-dejn jidhru għoljin fuq terminu medju. 
            
            
               (21)F’konformità mal-Artikolu 19(3)(b), u l-Kriterju 2.2 tal-Anness V tar-Regolament (UE) 2021/241, il-pjan għall-irkupru u r-reżiljenza jinkludi ġabra estensiva ta’ riformi u investimenti li jsaħħu lil xulxin li għandhom jiġu implimentati sal-2026. Dawn jgħinu biex jiġu indirizzati l-isfidi ekonomiċi u soċjali kollha jew subsett sinifikanti minnhom li jinsabu fir-rakkomandazzjonijiet speċifiċi għall-pajjiż indirizzati lil Spanja mill-Kunsill fis-Semestru Ewropew fl-2019 u fl-2020, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-adozzjoni ta’ pjan. B’mod partikolari l-pjan għall-irkupru u r-reżiljenza huwa mistenni li jikkontribwixxi b’mod sostanzjali biex jiġu indirizzati r-rakkomandazzjonijiet speċifiċi għall-pajjiż dwar il-promozzjoni tal-investiment pubbliku u privat li jgħin l-irkupru. B’dan il-mod, huwa mistenni li jiġu indirizzati r-rakkomandazzjonijiet speċifiċi għall-pajjiż dwar l-investiment fl-innovazzjoni u t-tranżizzjoni diġitali u ekoloġika tal-pajjiż. Il-pjan jinkludi wkoll miżuri biex jitnaqqas is-sehem għoli ta’ kuntratti temporanji fis-setturi privati u pubbliċi u biex jissaħħu l-politiki attivi tas-suq tax-xogħol. Il-pjan huwa mistenni li jgħin biex tiġi indirizzata l-frammentazzjoni eżistenti tal-assistenza għall-qgħad, li rriżultat f’lakuni. Huwa mistenni wkoll li jikkontribwixxi għall-forniment ta’ ħiliet u kwalifiki rilevanti għas-suq tax-xogħol li huma mistennija jimxu id f’id mat-tranżizzjoni ekoloġika u diġitali tal-pajjiż. L-aċċess għat-tagħlim diġitali jista’ jingħata spinta sinifikanti mill-pjan permezz ta’ investimenti f’apparati u f’ħiliet, iżda wkoll billi jiġu żviluppati korsijiet online. L-eżiti edukattivi jistgħu jitjiebu wkoll bħala riżultat tal-investimenti f’diversi stadji taċ-ċiklu tal-edukazzjoni. Il-miżuri fil-pjan għandhom ukoll il-potenzjal li jgħinu biex jiġu indirizzati r-rakkomandazzjonijiet speċifiċi għall-pajjiż fejn Spanja hija mitluba ttejjeb il-kopertura u l-adegwatezza tal-iskemi ta’ introjtu minimu u tal-appoġġ għall-familji tagħha. Il-pjan huwa mistenni wkoll li jsaħħaħ l-oqfsa tal-akkwist pubbliku u jikkontribwixxi għal ambjent tan-negozju aħjar. Fl-aħħar nett, il-miżuri fil-pjan li jfittxu nfiq pubbliku u sistema tat-taxxa aktar effettivi jistgħu jikkontribwixxu għas-sostenibbiltà fiskali.
            
            
               (22)L-implimentazzjoni tal-pjan għall-irkupru u r-reżiljenza ta’ Spanja hija mistennija tikkontribwixxi biex isir aktar progress fit-tranżizzjoni ekoloġika u diġitali. Il-miżuri li jappoġġaw l-objettivi klimatiċi fi Spanja jammontaw għal 40 % tal-allokazzjoni totali tal-pjan, filwaqt li l-miżuri li jappoġġaw l-objettivi diġitali jammontaw għal 28 % tal-allokazzjoni totali tal-pjan. L-implimentazzjoni sħiħa tal-pjan għall-irkupru u r-reżiljenza, f’konformità mal-istadji importanti u l-miri rilevanti se tgħin lil Spanja tirkupra malajr mill-konsegwenzi tal-kriżi tal-COVID-19, filwaqt li ssaħħaħ ir-reżiljenza tagħha. L-involviment sistematiku tas-sħab soċjali u ta’ partijiet ikkonċernati rilevanti oħra jibqa’ importanti għall-implimentazzjoni b’suċċess tal-pjan għall-irkupru u r-reżiljenza, kif ukoll ta’ politiki oħra ekonomiċi u dwar l-impjiegi li jmorru lil hinn mill-pjan, biex tiġi żgurata s-sjieda wiesgħa tal-aġenda tal-politika ġenerali.
            
            
               (23)Spanja għadha ma ppreżentatx formalment il-Ftehim ta’ Sħubija u d-dokumenti l-oħra ta’ pprogrammar tal-politika ta’ koeżjoni
                  21
               . F’konformità mar-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021, Spanja għandha tqis ir-rakkomandazzjonijiet speċifiċi għall-pajjiżi rilevanti fl-ipprogrammar tal-fondi tal-politika ta’ koeżjoni għall-2021-2027. Dan huwa prerekwiżit għat-titjib tal-effettività u l-massimizzazzjoni tal-valur miżjud tal-appoġġ finanzjarju li għandu jasal mill-fondi tal-politika ta’ koeżjoni, filwaqt li jiġu promossi l-koordinazzjoni, il-komplementarjetà u l-koerenza bejn dawn il-fondi u strumenti u fondi oħra tal-Unjoni. L-implimentazzjoni b’suċċess tal-Faċilità għall-Irkupru u r-Reżiljenza u l-programmi tal-politika ta’ koeżjoni tiddependi wkoll mit-tneħħija ta’ ostakli għall-investiment biex jiġu appoġġati t-tranżizzjoni ekoloġika u diġitali kif ukoll l-iżvilupp territorjali bbilanċjat. 
            
         
         
            
               (24)Lil hinn mill-isfidi ekonomiċi u soċjali indirizzati mill-pjan għall-irkupru u r-reżiljenza, Spanja qed tiffaċċja għadd ta’ sfidi addizzjonali relatati mat-tħaffif tat-tranżizzjoni ekoloġika, l-interkonnessjonijiet tal-enerġija, l-akkomodazzjoni soċjali u affordabbli effiċjenti fl-enerġija u l-ekonomija ċirkolari. Il-politiki biex jiżdiedu r-rati ta’ riċiklaġġ u tiġi promossa l-ekonomija ċirkolari jistgħu jgħinu biex tiġi limitata l-importazzjoni tal-merkanzija, u b’hekk jikkontribwixxu għat-titjib tal-iżbilanċi esterni. Fuq medda medja u twila ta’ żmien, l-ilħuq tal-miri rinnovabbli u tal-effiċjenza fl-enerġija u ż-żieda fl-interkonnessjonijiet tal-enerġija jistgħu jwasslu wkoll għat-tnaqqis tad-dipendenza fuq il-fjuwils fossili u d-dejn estern għoli.
            
            
               (25)Spanja tibbenefika jekk tkompli toftom it-tkabbir ekonomiku mill-użu tar-riżorsi biex jintlaħqu miri aktar ambizzjużi tal-UE, inkluż il-pakkett “lesti għall-mira ta’ 55 %”. F’dan ir-rigward, ir-rata ta’ riċiklaġġ tal-pajjiż tal-iskart muniċipali u r-rata tal-użu ta’ materjal ċirkolari huma taħt il-medja tal-UE, filwaqt li s-sehem tal-iskart li qed jintrema fil-miżbliet huwa ferm ogħla minnha. Koordinazzjoni sostnuta fil-livelli differenti tal-gvern u f’investiment addizzjonali jistgħu jgħinu lil Spanja tissodisfa l-obbligi ta’ ġbir separat u tar-riċiklaġġ. Il-kisba ta’ miri ta’ riċiklaġġ għaddiet ’l isfel għal livelli aktar baxxi ta’ gvern. Madankollu, l-istrumenti li jinfurzawhom jistgħu ma jkunux effettivi biżżejjed. Għalhekk, riformi addizzjonali jistgħu jsaħħu l-koordinazzjoni bejn il-livelli differenti tal-gvern, inkluż għal interpretazzjoni komuni tad-dispożizzjonijiet u għall-ippjanar u l-użu tal-infrastruttura tat-trattament tal-iskart. Aktar appoġġ mill-Istrument ta’ Appoġġ Tekniku jista’ jgħin biex jixterdu l-aħjar prattiki. Jistgħu jkunu ġġustifikati investimenti addizzjonali biex tissaħħaħ il-kapaċità ta’ riċiklaġġ ta’ Spanja, inkluż biex tiġi promossa l-ekonomija ċirkolari f’setturi speċifiċi. Barra minn hekk, l-innovazzjoni u l-investiment għall-promozzjoni tal-ekonomija ċirkolari huma kruċjali biex tiġi żgurata effiċjenza akbar fir-riżorsi. Spanja tbati wkoll minn skarsezza tal-ilma u jeħtieġ li tiżviluppa aktar il-potenzjal tal-użu mill-ġdid tal-ilma, inkluż minn perspettiva ta’ ekonomija ċirkolari.
            
            
               (26)Bi tweġiba għall-mandat tal-Kapijiet ta’ Stat jew ta’ Gvern tal-UE stabbilit fid-Dikjarazzjoni ta’ Versailles, il-pjan REPowerEU għandu l-għan li jelimina gradwalment id-dipendenza tal-Unjoni Ewropea fuq l-importazzjonijiet tal-fjuwils fossili mir-Russja malajr kemm jista’ jkun. Għal dan il-għan, l-aktar proġetti, investimenti u riformi xierqa fil-livell nazzjonali, reġjonali u tal-UE qed jiġu identifikati permezz ta’ djalogu mal-Istati Membri. Dawn il-miżuri għandhom l-għan li jnaqqsu d-dipendenza ġenerali fuq il-fjuwils fossili u li jispustjaw l-importazzjonijiet tal-fjuwils fossili lil hinn mir-Russja.
            
            
               (27)Skont id-data tal-2020, id-dipendenza ta’ Spanja fuq ir-Russja hija ta’ 2 % għaż-żejt u ta’ 10 % għall-gass, ferm inqas mill-medji tal-UE (26 % u 44 %, rispettivament). Id-dipendenza ta’ Spanja fuq il-faħam Russu hija simili għall-bqija tal-UE (55 %), iżda f’kuntest fejn is-sehem tal-fjuwils fossili solidi fit-taħlita tal-enerġija (2,8 %) huwa ħafna aktar baxx mill-medja tal-UE
                  22
               . Għalkemm għandha esponiment limitat għaż-żejt u l-gass Russu, is-sitwazzjoni ġeopolitika attwali u l-prezzijiet għoljin tal-enerġija jżidu l-urġenza għal Spanja biex tkompli żżid l-isforzi tagħha biex tilħaq il-miri tal-enerġija rinnovabbli stabbiliti fil-Pjan Nazzjonali għall-Enerġija u l-Klima tagħha. Filwaqt li jkomplu jibnu fuq il-Pjan, il-miżuri addizzjonali li jappoġġaw l-użu tal-enerġija rinnovabbli (b’enfasi fuq l-installazzjonijiet deċentralizzati u l-awtokonsum, inkluż billi jkomplu jiġu ssimplifikati l-proċeduri tal-għoti tal-permessi u billi jittejjeb l-aċċess għall-grilja) u l-investiment komplementari (fil-ħżin, fl-infrastruttura tan-network, fl-elettrifikazzjoni tal-bini u tat-trasport, u fl-idroġenu ekoloġiku) jistgħu jkomplu jgħinu biex l-ekonomija tiġi dekarbonizzata aktar, inklużi l-industrija, it-trasport u l-akkomodazzjonijiet, u jitnaqqsu kemm id-dipendenza fuq il-fjuwils fossili kif ukoll l-esponiment għall-prezzijiet internazzjonali. L-integrazzjoni effettiva ta’ Spanja fis-suq uniku tal-enerġija jeħtiġilha li żżid l-interkonnessjonijiet tal-enerġija tagħha. B’mod partikolari, iktar interkonnessjonijiet tal-elettriku ma’ pajjiżi ġirien jistgħu jappoġġaw integrazzjoni akbar tal-kapaċità tal-enerġija rinnovabbli tal-Peniżola Iberika fis-suq uniku tal-enerġija. L-infrastruttura transfruntiera addizzjonali tal-gass bil-lest għall-idroġenu tista’ tkompli tikkontribwixxi għad-diversifikazzjoni tal-provvista tal-gass fis-suq intern u tgħin biex jiġi sfruttat il-potenzjal fit-tul tal-idroġenu rinnovabbli. L-investimenti ġodda fl-infrastruttura u fin-networks relatati mal-gass qed jiġu rrakkomandati, fejn possibbli, bħala validi għall-futur, sabiex tiġi ffaċilitata s-sostenibbiltà fit-tul tagħhom permezz tal-adattament futur tal-fjuwils sostenibbli.
            
            
               (28)Aktar progress fil-produzzjoni deċentralizzata tal-enerġija rinnovabbli u r-rinnovazzjonijiet profondi kemm f’bini residenzjali kif ukoll f’bini mhux residenzjali, b’mod partikolari fi bliet ta’ daqs medju, jista’ jinkiseb billi jiġu stabbiliti skemi ta’ finanzjament xierqa, titjib tal-ħiliet u taħriġ tal-ħaddiema fis-settur tal-kostruzzjoni, kampanji ta’ sensibilizzazzjoni u assistenza teknika biex jiġi appoġġat l-użu ta’ għotjiet u ta’ strumenti finanzjarji għar-rinnovazzjonijiet. Barra minn hekk, l-użu addizzjonali ta’ akkomodazzjonijiet soċjali u affordabbli effiċjenti fl-enerġija, b’mod partikolari f’żoni b’nuqqasijiet evidenti u swieq taħt stress, jista’ jkun ta’ għajnuna biex jitrażżan il-konsum tal-enerġija, tiġi indirizzata b’mod aktar deċiżiv it-tranżizzjoni ekoloġika u jiġu appoġġati l-unitajiet domestiċi vulnerabbli. Żieda ulterjuri fl-ambizzjoni għat-tnaqqis tal-emissjonijiet tal-gassijiet serra u żieda fl-enerġija rinnovabbli u fl-effiċjenza enerġetika se jkunu meħtieġa biex Spanja tikkonforma mal-objettivi “Lesti għall-mira ta’ 55 %”.
            
            
               (29)Filwaqt li t-tħaffif tat-tranżizzjoni lejn in-newtralità klimatika u lil hinn mill-fjuwils fossili se toħloq spejjeż ta’ ristrutturar sinifikanti f’diversi setturi, Spanja tista’ tagħmel użu mill-Mekkaniżmu ta’ Tranżizzjoni Ġusta fil-kuntest tal-politika ta’ koeżjoni biex ittaffi l-impatt soċjo-ekonomiku tat-tranżizzjoni fuq ir-reġjuni l-aktar milquta. Barra minn hekk, Spanja tista’ tagħmel użu mill-Fond Soċjali Ewropew Plus biex ittejjeb l-opportunitajiet ta’ impjieg u ssaħħaħ il-koeżjoni soċjali.
            
            
               (30)Fid-dawl ta’ din il-valutazzjoni tal-Kummissjoni, il-Kunsill eżamina l-Programm ta’ Stabbiltà tal-2022 u l-opinjoni
                  23
                tiegħu hija riflessa fir-Rakkomandazzjoni (1) hawn taħt. 
            
            
               (31)Fid-dawl tal-interkonnessjonijiet mill-qrib bejn l-ekonomiji tal-Istati Membri taż-Żona tal-Euro u l-kontribut kollettiv tagħhom għall-funzjonament tal-Unjoni Ekonomika u Monetarja, il-Kunsill irrakkomanda li l-Istati Membri taż-Żona tal-Euro jieħdu azzjoni, inkluż permezz tal-pjanijiet tagħhom għall-irkupru u r-reżiljenza, biex jimplimentaw ir-rakkomandazzjoni dwar il-politika ekonomika taż-Żona tal-Euro. Għal Spanja, dan huwa rifless b’mod partikolari fir-Rakkomandazzjonijiet (1) u (2) hawn taħt. 
            
            
               (32)Fid-dawl tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma tal-2022 u l-Programm ta’ Stabbiltà tal-2022. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-Rakkomandazzjonijiet (1), (2), u (4) hawn taħt. Ir-Rakkomandazzjonijiet (1) u (2) jikkontribwixxu wkoll għall-implimentazzjoni tar-Rakkomandazzjoni għaż-Żona tal-Euro, b’mod partikolari l-ewwel u r-raba’ rakkomandazzjoni taż-Żona tal-Euro. Il-politiki fiskali msemmijin fir-Rakkomandazzjoni (1) jgħinu fost l-oħrajn biex jiġu indirizzati l-iżbilanċi marbutin mad-dejn għoli tal-gvern. Il-politiki msemmijin fir-Rakkomandazzjoni (2) jgħinu fost l-oħrajn fit-tnaqqis tad-dejn tal-gvern, privat u estern billi l-implimentazzjoni sħiħa tal-pjan għall-irkupru u r-reżiljenza se tappoġġa t-tkabbir filwaqt li ssaħħaħ ir-reżiljenza tal-ekonomija. Il-politiki msemmijin fir-Rakkomandazzjoni (4) jgħinu fost l-oħrajn biex jiġu indirizzati l-vulnerabbiltajiet marbutin ma’ dejn estern għoli fuq terminu twil, f’kuntest ta’ qgħad għoli.
            
            
               B’DAN JIRRAKKOMANDA li Spanja tieħu azzjoni fl-2022 u fl-2023 biex: 
            
            
               1.Tiżgura, fl-2023, politika fiskali prudenti b’mod partikolari billi ż-żieda tan-nefqa kurrenti ffinanzjata nazzjonalment tillimitaha għal taħt it-tkabbir tal-output potenzjali fuq terminu medju, filwaqt li tqis l-appoġġ temporanju u mmirat kontinwu għall-unitajiet domestiċi u d-ditti l-aktar vulnerabbli għaż-żidiet fil-prezzijiet tal-enerġija, u għan-nies li qegħdin jaħarbu mill-Ukrajna. Tkun lesta li taġġusta l-infiq kurrenti skont is-sitwazzjoni li qed tevolvi. Tespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, inkluż billi tagħmel użu mill-RRF, RePowerEU u fondi oħra tal-UE. Għall-perjodu ta’ wara l-2023, issegwi politika fiskali mmirata biex jinkisbu pożizzjonijiet fiskali prudenti fuq terminu medju, u tiżgura tnaqqis fid-dejn kredibbli u gradwali kif ukoll sostenibbiltà fiskali fuq terminu medju permezz ta’ konsolidazzjoni gradwali, investiment u riformi. 
            
            
               2.Tipproċedi bl-implimentazzjoni tal-pjan għall-irkupru u r-reżiljenza tagħha, f’konformità mal-istadji importanti u l-miri inklużi fid-Deċiżjoni ta’ Implimentazzjoni tal-Kunsill tat-13 ta’ Lulju 2021. Tippreżenta d-dokumenti ta’ programmar tal-politika ta’ koeżjoni għall-2021-2027 bil-ħsieb li tiffinalizza n-negozjati tagħhom mal-Kummissjoni u sussegwentement tibda l-implimentazzjoni tagħhom. 
            
            
               3.Iżżid ir-rati ta’ riċiklaġġ biex tilħaq il-miri tal-UE u tippromwovi l-ekonomija ċirkolari billi ssaħħaħ il-koordinazzjoni fost il-livelli kollha tal-gvern u tinvesti aktar biex tilħaq l-obbligi tal-ġbir separat tal-iskart u tar-riċiklaġġ, kif ukoll biex ittejjeb l-użu mill-ġdid tal-ilma.
            
            
               4.Tnaqqqas id-dipendenza ġenerali fuq il-fjuwils fossili. Tħaffef l-użu tal-enerġija rinnovabbli, b’enfasi fuq l-installazzjonijiet deċentralizzati u l-awtokonsum, inkluż billi tissimplifika aktar il-proċeduri tal-għoti tal-permessi u billi ttejjeb l-aċċess għall-grilja. Tappoġġa investimenti komplementari fil-ħżin, fl-infrastruttura tan-network, fl-elettrifikazzjoni tal-bini u tat-trasport, u fl-idroġenu rinnovabbli. Tespandi l-kapaċità tal-interkonnessjoni tal-enerġija. Iżżid id-disponibbiltà tal-akkomodazzjonijiet soċjali u affordabbli li jkunu effiċjenti fl-użu tal-enerġija, inkluż permezz tar-rinnovazzjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        ĠU L 306, 23.11.2011, p. 25.
               
               
                  
                     (3)
                  
                        Ir-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).
               
               
                  
                     (4)
                  
                        Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni ta’ żbilanċi makroekonomiċi, ĠU L 306, 23.11.2011, p. 25.
               
               
                  
                     (5)
                  
                        Id-Deċiżjoni ta’ Implimentazzjoni tal-Kunsill (UE) 2022/382 tal-4 ta’ Marzu 2022 li tistabbilixxi l-eżistenza ta’ influss bil-massa ta’ persuni spostati mill-Ukrajna skont it-tifsira tal-Artikolu 5 tad-Direttiva 2001/55/KE, u li għandha l-effett li tintroduċi protezzjoni temporanja, ĠU L 71, 4.3.2022, p. 1.
               
               
                  
                     (6)
                  
                        Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali 
                     tal-Patt ta’ Stabbiltà u Tkabbir, Brussell, 20.3.2020, COM(2020) 123 final.
               
               
                  
                     (7)
                  
                        Il-Komunikazzjoni tal-Kummissjoni lill-Kunsill, sena mit-tifqigħa tal-COVID-19: rispons tal-politika fiskali, Brussell, 3.3.2021, COM(2021) 105 final.
               
               
                  
                     (8)
                  
                        L-istimi dwar il-pożizzjoni fiskali u l-komponenti tagħha f’din ir-rakkomandazzjoni huma stimi tal-Kummissjoni bbażati fuq is-suppożizzjonijiet li huma l-bażi tat-tbassir tar-rebbiegħa 2022 tal-Kummissjoni. L-istimi tal-Kummissjoni ta’ tkabbir potenzjali fuq terminu medju ma jinkludux l-impatt pożittiv tar-riformi li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir potenzjali. 
               
               
                  
                     (9)
                  
                        Mhux iffinanzjati minn għotjiet mill-Faċilità għall-Irkupru u r-Reżiljenza u fondi oħra tal-UE.
               
               
                  
                     (10)
                  
                        Komunikazzjoni tal-Kummissjoni lill-Kunsill: Gwida tal-politika fiskali għall-2023, Brussell, 2.3.2022, COM(2022) 85 final.
               
               
                  
                     (11)
                  
                        Id-Deċiżjoni ta’ Implimentazzjoni tal-Kunsill tat-13 ta’ Lulju 2021 dwar l-approvazzjoni tal-valutazzjoni tal-pjan għall-irkupru u r-reżiljenza għal Spanja (ST 10150 2021 INIT u ST 10150 2021 ADD 1 REV 2).
               
               
                  
                     (12)
                  
                        SWD(2022) 610 final.
               
               
                  
                     (13)
                  
                        SWD(2022) 631 final.
               
               
                  
                     (14)
                  
                        Iċ-ċifri jirrappreżentaw il-livell tal-ispejjeż baġitarji annwali ta’ dawk il-miżuri li ttieħdu mill-ħarifa 2021 ’l hawn, inkluż id-dħul u n-nefqa kurrenti kif ukoll, fejn rilevanti, il-miżuri tan-nefqa kapitali.
               
               
                  
                     (15)
                  
                        L-għadd totali ta’ persuni spostati mill-Ukrajna lejn l-UE huwa mistenni li gradwalment jilħaq is-sitt (6) miljun ruħ sa tmiem l-2022, u t-tqassim ġeografiku tagħhom huwa stmat fuq il-bażi tad-daqs tad-dijaspora eżistenti, il-popolazzjoni relattiva tal-Istat Membru riċeventi, u d-distribuzzjoni reali tal-persuni spostati mill-Ukrajna madwar l-UE minn Marzu 2022. Għall-ispejjeż baġitarji għal kull persuna, l-istimi huma bbażati fuq il-mudell ta’ mikrosimulazzjoni tal-Euromod taċ-Ċentru Konġunt tar-Riċerka tal-Kummissjoni, filwaqt li jittieħdu inkonsiderazzjoni kemm it-trasferimenti ta’ flus li n-nies jistgħu jkunu eliġibbli għalihom kif ukoll il-benefiċċji in natura bħall-edukazzjoni u l-kura tas-saħħa.
               
               
                  
                     (16)
                  
                        Ir-Rakkomandazzjoni tal-Kunsill tat-18 ta’ Ġunju 2021 li tagħti opinjoni tal-Kunsill dwar il-Programm ta’ Stabbiltà tal-2021 ta’ Spanja, ĠU C 304, 29.07.2021, p. 40. 
               
               
                  
                     (17)
                  
                        Sinjal (pożittiv) negattiv tal-indikatur jikkorrispondi għal eċċess (tnaqqis) tat-tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali (restrittiva) espansjonarja.
               
               
                  
                     (18)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni restrittiva ta’ 0,3 punti perċentwali tal-PDG, minħabba r-ritorn gradwali għal-livelli ta’ qabel il-pandemija. 
               
               
                  
                     (19)
                  
                        Sinjal (pożittiv) negattiv tal-indikatur jikkorrispondi għal eċċess (tnaqqis) tat-tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali (restrittiva) espansjonarja.
               
               
                  
                     (20)
                  
                        Nefqa kapitali oħra ffinanzjata fuq livell nazzjonali hija pproġettata li tipprovdi kontribuzzjoni espansiva ta’ 0,2 punti perċentwali tal-PDG.
               
               
                  
                     (21)
                  
                        Ir-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021 li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta’ Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi, is-Sajd u l-Akkwakultura u r-regoli finanzjarji għalihom u għall-Fond għall-Ażil, il-Migrazzjoni u l-Integrazzjoni, il-Fond għas-Sigurtà Interna u l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi. ĠU L 231, 30.6.2021, p. 159.
               
               
                  
                     (22)
                  
                        Eurostat (2020), is-sehem tal-importazzjonijiet Russi apparagun tal-importazzjonijiet totali taż-żejt mhux raffinat, tal-gass naturali, u tal-faħam iebes. Għall-medja tal-EU27, l-importazzjonijiet totali huma bbażati fuq importazzjonijiet minn barra l-EU27. Għal Spanja, l-importazzjonijiet totali jinkludu l-kummerċ fl-UE. Iż-żejt mhux raffinat ma jinkludix il-prodotti taż-żejt raffinat.
               
               
                  
                     (23)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.